Gest fatal

O zi de şpriţ şi veselie între trei prieteni avea să se transforme într-o adevărată tragedie, în urma căreia a rezultatul decesul unei persoane, iar cel vinovat de omor a ajuns după gratii şi aşteaptă să-şi afle sentinţa. S-a întâmplat în după-amiaza zilei de 2 decembrie 2017, în locuinţa unui bărbat din Adâncata, şi nimic nu indica un astfel de deznodământ.

Ioan Ilaş a mers în vizită la locuinţa lui Mihăiţă Airinei, aşa cum făcea de obicei în ultima vreme. Aici se afla şi Ancuţa-Maria Olar, la care râvneau atât Ilaş, cât şi Airinei.

Intenţia declarată ulterior era aceea de a socializa şi de a consuma băuturi alcoolice. Aşa se face că Ilaş a adus o sticlă de 2 litri cu vin, pe care cei trei au consumat-o, împreună cu mai mulţi litri de bere.

„După un timp, numita Olar Ancuţa-Maria s-a sărutat cu victima Ilaş Ioan, moment în care inculpatul a devenit violent, irascibil şi a început să aibă manifestări de gelozie. A făcut o criză de nervi, a strigat către victimă să părăsească imobilul, după care a iniţiat un atac asupra ei, lovind-o cu pumnii şi picioarele la nivelul corpului, dar şi în zona capului. Inculpatul Airinei Mihăiţă a proiectat-o pe victimă în afara imobilului, pe geamul de la bucătărie”, este descrierea momentului în care a început nebunia.

Deşi se afla sub impactul loviturilor primite şi al alcoolului, Ioan Ilaş a reuşit să se ridice, numai că în loc să părăsească locuinţa lui Airinei, a preferat să intre înapoi. A fost momentul în care şi-a semnat sentinţa la moarte.

„Inculpatul s-a năpustit asupra lui cu pumnii şi picioarele, doborându-l la sol. Inculpatul l-a lovit haotic şi cu putere cu pumnii şi picioarele peste corp, însă în special în zona capului, a feţei. De asemenea, inculpatul s-a folosit şi de un cablu electric de alimentare (un prelungitor), obiect cu care a lovit victima peste corp cu putere și la un moment dat a înfăşurat cablul după gâtul victimei, încercând să o ştranguleze. La scurt timp victima a decedat”, se arată într-un comunicat al Parchetului de pe lângă Tribunalul Suceava.

Decesul bărbatului nu i-a afectat câtuşi de puţin pe petrecăreţi, care au continuat să consume băuturi alcoolice într-o cameră alăturată. Sosit întâmplător în casa groazei, un vecin a sesizat că Ioan Ilaş este rece, motiv pentru care a sunat de urgenţă la 112 pentru a cere ajutor.

Potrivit concluziilor raportului medico-legal de necropsie, moartea victimei a fost violentă, s-a datorat unui traumatism cranio-cerebral acut cu fractură de calotă şi bază craniană şi hemoragie meningo-cerebrală agravat de consumul excesiv de alcool.

Dosarul este acum pe masa judecătorilor de la Tribunalul Suceava, dar procurorii au făcut precizarea că această etapă a procesului penal reprezintă, conform Codului de procedură penală, finalizarea anchetei penale şi trimiterea rechizitoriului la instanţă, spre judecare, situaţie care nu poate în nici un fel să înfrângă principiul prezumţiei de nevinovăţie.